הבוקר נחשפו לראשונה נתוני השכר של פקידי ומנהלי משרד הבריאות: עשרות אלפי שקלים בחודש משולמים לרוני גמזו, בועז לב ואפילו לסגן הטרי של היחידה לקנאביס רפואי – מיכאל דור. משכורתיהם של פקידי משרד הבריאות גבוהות יותר מכל משרד ממשלתי אחר.
למרות הגירעון הקשה בו נמצאת מערכת הבריאות ועל אף טענות של נציגי המשרד שאמרו כי “אין מספיק כסף” בכדי לממן פקידים זוטרים שיענו לטלפונים במחלקה לקנאביס רפואי למשל, מתפרסמים הבוקר נתוני שכרם של מנהלי ופקידי משרד הבריאות אשר מציגים תמונה מוזרה – בכירי המשרד משתכרים עשרות אלפי שקלים בחודש – בדומה למנהלי בתי חולים ויותר מבכל משרד ממשלתי אחר!
על פי הנתונים, שפורסמו הבוקר באתר “כלכליסט“, מי שעומד בראש רשימת מקבלי השכר הוא כמובן ד”ר בועז לב, סמנכ”ל המשרד מזה קרוב ל-20 שנה ברציפות. לב, שנחשב לדמות הקשוחה ביותר במשרד הבריאות, מקבל בכל חודש 80,000 ש”ח ברוטו.
במקום השני ברשימה, למרבה ההפתעה, מופיע ד”ר מיכאל דור, שמונה רק לפני מספר חודשים, בעקבות מכרז מפוקפק, לתפקיד סגן מנהל יק”ר (היחידה לקנאביס רפואי) ועתיד לצאת לפנסיה תוך פחות משנה בתפקיד – בחודש ספטמבר 2014 (ראו כאן). דור מקבל בכל חודש 75,000 ש”ח ברוטו.
לשם השוואה, ראש הממשלה בנימין נתניהו משתכר כ-47,000 ש”ח ברוטו בחודש, נשיא בית המשפט העליון אשר גרוניס משתכר כ-50,000 ש”ח בחודש ונגידת בנק ישראל החדשה, קרנית פלוג, משתכרת כ-60,000 ש”ח בחודש. מנהלי משרד הבריאות, מקבלים כאמור עשרות אלפי שקלים יותר כל חודש.
ראו גם: מה בין משרד הבריאות לחברת טבע ולמפלגת “יש עתיד”?